《和熙阳太史庐陵道中作》
明代·林弼

我本山林人，偶作江海客。及兹指南征，颇苦炎暑剧。

溽雨暗江浦，潦水日已积。飞流出高树，栖苴在绝壁。

舟小畏湍驶，石乱惊峡窄。仰观冰雪屋，俯瞰鼋鼍宅。

涉险豁壮心，吊古悲陈迹。江干彼何神，缥缈留庙脊。

岁时走巫祝，牲酒纷狼籍。我行不暇祷，风至即挂席。

但令饮量宽，何恤吟骨瘠。苍莽江云秋，霏微山日夕。

候吏致慇勤，慰我远行役。吾生当有营，匡时可无策。

天王今圣明，万里如咫尺。外服广怀柔，内治深综覈。

幸复际雍熙，焉能守迂僻。山豹隐雾文，溟鹍振风翮。

纳纳乾坤大，皦皦日月白。愿成越裳书，庶以裨丘索。

作者简介：林弼，（约公元一三六o年前后在世）一名唐臣，字元凯，龙溪人。元至正戊子年（至正八年，1348）进士，先为漳州路知事。明初以儒士修礼乐书，授吏部主事，后任登州（今山东烟台牟平）知府。